”Nato-maiden päätöksentekokoneisto on kankea.”

Puolustusvoimien komentaja Jarmo Lindberg myöntää, että Itämeren alueella on meneillään varustautumiskierre, sotilaallinen eskalaatio. JENNI GÄSTGIVAR

Suurvaltojen sotilaallinen toiminta Itämeren alueella on kolminkertaistunut verraten lyhyen ajan sisällä, kertoo puolustusvoimien komentaja Jarmo Lindberg.

Kenraali Lindberg sanoo Iltalehden haastattelussa, että esimerkiksi Venäjä on tuonut uusia ilmatorjuntajärjestelmiään ja kolme uutta joukko-osastoa läntiseen sotilaspiiriin Suomen lähialueille.

Samaan aikaan Nato ja Yhdysvallat lisäävät joukkojaan ja kalustoaan.

Lindberg myöntää, että Itämeren alueella on meneillään varustautumiskierre, sotilaallinen eskalaatio. Hänen mukaansa eskalaatiolle ei ole näkyvissä päätepistettä.

-Venäjän sotilaallisen toiminnan vuoksi tiedustelu- ja valvontajärjestelmämme sekä alueellisen koskemattomuuden turvaamisen yksiköt – kuten tunnistuskoneemme – ovat olleet aiempaa aktiivisempia, Lindberg kertoo.

Puolustusvoimien komentajan mukaan Suomi pyrkii parantamaan varautumistaan muiden länsimaiden tapaan. Puolustusvoimat esimerkiksi haluaa vahvistaa tiedusteluaan eli ennakkovaroituskykyään.

- Jos ennakkovaroituksen kanssa on huolia, joudumme pitämään yllä korkeampaa sotilaallista valmiutta, Lindberg kertoo puolustusvoimien operatiivisen suunnittelun tilanteesta, Lindberg sanoo.

Venäjä on nopea

Lindbergin mielestä sotilaallinen eskalaatio on lähtenyt liikkeelle Venäjän toiminnasta. Kenraalin mukaan Venäjä on nopea ja arvaamaton.

-Venäjällä on erittäin nopea päätöksentekokyky. Sillä on nopea ja merkittävä kyky toimia ja siirtää voimaansa Venäjän alueella. Syyrian-operaatio osoitti, Venäjä pystyy iskemään myös kaukana oman alueensa ulkopuolella. Puolustusministeri Sergei Šoigun mukaan Venäjä järjestää tänä vuonna useita valmiusharjoituksia, Lindberg luettelee.

Lindbergin mukaan lännellä on ongelmia siinä, miten se reagoi Venäjän haasteeseen. Hän kiinnittää huomiota sotilasliitto Naton päätöksentekokykyyn.

-Natolla on erittäin nopean toiminnan joukot (VJTF), mutta niiden liikkeelle saaminen on haasteellista, sillä Nato-maiden päätöksentekokoneisto on kankea.

Yhdysvalloilla on hänen mukaansa kyky vastata Venäjälle. Lindberg sanoo, että Yhdysvallat on sitonut Itä-Euroopan puolustukseen todellisuudessa jo neljä prikaatia eli yhden divisioonan.

Näillä amerikkalaisjoukoilla on Lindbergin mukaan todellista taistelukykyä.

- On. Ei siitä ole epäilystäkään, Lindberg sanoo.

Yhdysvallat on Suomen puolustusvoimien tärkein puolustustarviketoimittaja. Tästä Lindberg haluaa pitää kiinni jatkossakin.

Suomella olisi tosi suuria murheita, jos yhteistyö amerikkalaisten kanssa katkeaisi, kenraali sanoo.

Lue puolustusvoimain komentajan koko haastattelu Iltalehden Plus-palvelusta tai viikonvaihteen painetusta lehdestä.